Saobraćaj u Belgiji

Belgija spada u najrazvijenije zemlje Evrope sa veoma povoljnim položajem između drugih značajnih zemalja. Zbog toga je saobraćaj u Belgiji veoma razvijen i gust. Belgija ima razvijen drumski, železnički, vazdušni i vodni saobraćaj. Najvažnije saobraćajno čvorište je glavni grad Brisel.

## [[Železnički saobraćaj]]

U Belgiji postoji preduzeće nadležno za železnicu pod nazivom „Narodno železničko preduzeće Belgije“.

Ukupna dužina železničke mreže standardnog koloseka u Belgiji je 3.536 km (1998. godine), od čega je elektrifikovano čak 2.950 km železnice ili oko 80% celokupne mreže. Takođe, celokupna mreža je standardnog koloseka. Postojeće pruge dvostrukog ili višestrukog koloseka su preovlađujuće, odnosno njihova ukupna dužina je 2.563 km. Svi ovi pokazatelji govore o veoma razvijenoj i savremenoj železničkoj mreži sa velikim prometom. U skladu sa tim, prevoz železnicom je čest i jeftin. 

Smatra se da je belgijska železnička mreža najgušća u svetu, a masovni javni prevoz železnicom vezuje se još za razdoblje pre Prvog svetskog rata. Zapravo, svako mesto ima makar malu železničkju stanicu i stalnu vezu vozom sa obližnjim gradom. Najveća železnička čvorišta su veliki gradovi - Brisel, Antverpen i Lijež.

Danas postoje dve železničke linije velikih brzina (oko 300 km/h), koje delom prolaze kroz Belgiju. Dve druge su u izgradnji (završetak - 2008. g.):
* **[[Linija HSL 1]]**, Brisel - Lil - Pariz, sa krakom ka Londonu;
* **[[Linija HSL 2]]**, Brisel - Luven - Lijež;
* **[[Linija HSL 3]]**, Lijež - Ahen - Rur, u izgradnji;
* **[[Linija HSL 4]]**, Brisel - Antverpen - Roterdam, u izgradnji;

Jedini grad sa klasičnim metro sistemom je Brisel (pogledati: Briselski metro). Laki metro postoji u Antverpenu i Šarleroi. Tramvajski prevoz je prisutan u svim značajnijim gradovima - Brisel, Antverpen, Gent, Lijež, Luven, Šarlroa, Mons, Haselt, Namur, Briž, Ostende, ....

**Železnička veza sa susednim zemljama**:

*  Francuska - da
*  Luksemburg - da
*  Nemačka - da
*  Holandija - da

## [[Drumski saobraćaj]]

Ukupna dužina drumskih puteva u Belgiji je 149.018 km (2002. g.). Dužina magistralnih puteva je 12.610 km, a autoputeva je znatna, 1.729 km, što je i osobeno za gusto naseljene zemlje poput Belgije. Belgija je bila među prvim državama koje su gradile autoputeve, a danas ih ima „u svakom kutku“ države. Postoje i autoputevi sa tri kolovozne trake u jednom smeru.

Današnji državni autoputevi povezuju sve važnije gradove u državi i okruženju. Mnogi autoputevi prate linije glavnih železnica. Oni se uglavnom pružaju trasama Evropskih koridora, a nose dvojne oznake "A+broj". U autoputeve se ubrajaju i autoputni prsteni oko velegrada sa tim što oni nose dvojne oznake "R+broj". I putna mreža nižeg ranga je gusta i veoma savremena.

**Najvažniji državni autoputevi su oni duž evropskih koridora i to su:**
* '''Autoput A1''', Evroopski koridor E19, Brisel - Antverpen - granica sa Holandijom (ka Bredi), ukupna dužina 70 km.
* '''Autoput A2''', Evroopski koridor E314, Brisel - Luven - Haselt - granica sa Holandijom (ka Mastrihtu), ukupna dužina 88 km.
* '''Autoput A3''', Evroopski koridor E40, Brisel - Luven - Lijež - granica sa Nemačkom (ka Ahenu), ukupna dužina 134 km.
* '''Autoput A4''', Evroopski koridor E411, Brisel - Vavr - Namur - Arlon - granica sa Luksemburgom, ukupna dužina 188 km.
* '''Autoput A7''', Evroopski koridor E19, Brisel - Mons - granica sa Francuskom (ka Valensijenu), ukupna dužina 61 km.
* '''Autoput A8''', Evroopski koridor E429, Brisel - Turne - granica sa Francuskom (ka Lilu), ukupna dužina 73 km.
* '''Autoput A10''', Evroopski koridor E40, Brisel - Gent - Briž - Ostende (La Manš), ukupna dužina 104 km.
* '''Autoput A13''', Evroopski koridor E313, Antverpen - Haselt - Lijež, ukupna dužina 112 km.
* '''Autoput A14''', Evroopski koridor E17, Antverpen - Gent - Kortrijk - granica sa Francuskom (ka Lilu), ukupna dužina 101 km.
* '''Autoput A15''', Evroopski koridor E42, Lijež - Namir - Šarlroa, ukupna dužina 103 km.
* '''Autoput A17''', Evroopski koridor E403, Briž - Kortrijk - Turne, ukupna dužina 67 km.
* '''Autoput A18''', Evroopski koridor E40, Briž - granica sa Francuskom (ka Dunkerku), ukupna dužina 44 km.

**Najvažniji kružni autoputevi („prsteni“) oko značajnih gradova su:**
* **Kružni autoput R0** oko Brisela.
* **Kružni autoput R1** oko Antverpena.
* **Kružni autoput R3** oko Šarlroe.
* **Kružni autoput R4** oko Genta.
* **Kružni autoput R6** oko Melena.
* **Kružni autoput R8** oko Kortrijka.
* **Kružni autoput R23** oko Levena.
* **Kružni autoput R30** oko Briža.

## [[Vodeni saobraćaj]]

Belgija je primorska zemlja, međutim ona nevelikom dužinom izlazi na Severno more, gde se nalazi jedina značajna luka na otvorenom moru, Ostende. Sa druge strane, za privredu zemlje i evropskog zaleđa mnogo je važnija luka Antverpen, jedna od najvećih u Evropi. Ona se nalazi na ušću reke Šelde u more i ima pristup otvorenom moru preko Holandije. Luka grada Briža takođe se može smatrati morskom, pošto se nalazi na par kilometara od otvorenog mora, sa kojim je povezana duboko prokopanim kanalom, pogodnim i za morska plovila.

Pored pomorskog saobraćaja Belgija se može bolje pohvaliti veoma razvijenim rečnim i kanalskim saobraćajem. Svaka belgijska reka koja je imala uslove da postane plovna postala je ljudskih radom, a tamo gde to nije bilo moguće prokopavani su veštački kanali i građeni nasipi. Po poslednjim procenama dužina unutarkopnenih plovnih puteva u Belgiji je 2.043 km, od čega oko 75% može primiti brodove srednje veličine, pa je pogodno za privredni saobraćaj. Najpoznatije plovne reke su Šelda i Meza. Na prvoj se nalazi Antverpen, a na drugoj Lijež i Namir.

Belgijski kanali se koriste mnogo više od reka za mesni i međugradski prevoz feribotima. Mreža kanala u Belgiji povezana je i sa mrežama kanala u Francuskoj i Holandiji, a posebno je gusta u severnom delu zemlje, koji je nizijski i otvoreniji ka moru. Značajno je i to što kanali obično prolaze kroz istorijska jezgra gradova, pa je moguć veoma lak prevoz iz središta jednog grada u središte drugog. Posebno su poznati kanali Genta, Briža, Luvena, Antverpena. Najpoznatiji kanali u državi su:

* Albertov kanal
* Središnji kanal
* Leopoldov kanal
* Kanal Šelda-Rajna

## Gasovodi i naftovodi
Naftovod: Dužina tokova je 161 km.

Gasovod: Dužina tokova je 3.300 km.

## [[Vazdušni transport]]

U Belgiji postoji mnogo aviopreduzeća, od kojih je najpoznatije državno preduzeće Brisel erlajns.

U državi postoji i 42 zvanično upisana aerodroma, od toga sa tvrdom podlogom ukupno 24. Ukupno 9 aerodroma ima IATA kod (IATA Airport Code) i, samim tim, međunarodni značaj. Poznati aerodromi su:

* Aerodrom "Zaventem" u Briselu - BRU
* Međunarodni Aerodrom "Deurne" u Antverpenu - ANR
* Aerodrom "Južni Brisel-Šarlroa" između Brisela i Šarlroe - CRL
* Aerodrom "Bierze" u Liježu - LGG
* Aerodrom "Ostende-Briž" između Briža i Ostendea - OST
* Međunarodni Aerodrom "Vefelgem" u Kortrijku - KJK

Najveći i najvažniji aerodrom u zemlji je briselski Aerodrom "Zaventem", koji se nalazi 11 km severoistočno od grada. Aerodrom je veoma prometan, a značajan broj korisnika su ljudi povezani sa ustanovama Evropske unije u gradu Briselu. Pored ovog aerodroma potrebno je spomenuti i Aerodrom "Bierze" u Liježu, koji spada u red prvih 10 kargo aerodroma u Evropi po prometu.

U Belgiji postoji i 1 zvanično upisan helidrom.